Deir leascheannaire an Chomhaontais Ghlais Catherine Martin go bhfuil an cur chuige lochtach céanna ag an Rialtas i leith ghéarchéim na Gaeltachta is atá acu i leith ghéarchéim na timpeallachta

Tá an baol ann go bhfaighidh an Ghaeilge bás sa Ghaeltacht fad is atá Fine Gael ag cur tvuíteanna ‘deasa’ amach fúithi.

B’in cuid dá raibh le rá ag leascheannaire an Chomhaontais Ghlais Catherine Martin an tseachtain seo le linn na ráiteas do Sheachtain na Gaeilge sa Dáil.

Mhaígh Martin go bhfuil an cur chuige lochtach céanna ag an Rialtas i leith ghéarchéim na Gaeltachta is atá acu i leith athrú aeráide agus géarchéim na timpeallachta. Is amhlaidh an scéal, a dúirt sí, toisc nach bhfuil “polasaí cuí” acu le déileáil le ceachtar géarchéim agus toisc go bhfuiltear ag brath an iomarca sa dá chás ar “iarrachtaí pearsanta aonaracha”.

Dúirt Martin go raibh ardmholadh tuillte ag Leo Varadkar as iarracht a dhéanamh an Ghaeilge a fhoghlaim ach gur “cuma cé mhéad pop-up Gaeltachtaí a fhreastalaíonn an Taoiseach orthu” mura ndéantar “beart de réir briathair” i dtaobh polasaí teanga.

Dúirt sí gur “deas an rud” é go ndearna an tAire Cultúir, Oidhreachta agus Gaeltachta Josepha Madigan “cúpla focal a léamh dúinn chun Seachtain na Gaeilge a cheiliúradh” ach nár cheart dearmad a dhéanamh air gur thug an tAIre céanna le fios cheana nach raibh an Ghaeilge “tábhachtach go leor” le go bhfoghlaimeodh sí í.

Dar le Martin gur cuma cé mhéad “rudaí deasa” a “roinntear ar líne” faoin nGaeilge mar nach bhfuil “substaint nó tiomantas ann do chearta bunúsacha teanga agus do chaomhnú na Gaeltachta”.

Mhaígh Catherine Martin gur beag airgead atá geallta don Ghaeilge agus don Ghaeltacht sa phlean forbartha náisiúnta i gcomparáid le réimsí caiteachais eile.

“Tá fáinne fí á chruthú ag an bpolasaí seo. Déantar níos lú infheistíochta sa Ghaeltacht, fágann an t-aos óg an Ghaeltacht ar thóir na ndeiseanna a thugann na cathracha dóibh, agus bíonn leithscéal ag an Rialtas seo níos lú infheistíochta a dhéanamh sa Ghaeltacht arís agus arís eile,” a dúirt sí.

Le linn na díospóireachta céanna sa Dáil do Sheachtain na Gaeilge, dúirt Aire Stáit na Gaeltachta Seán Kyne, go raibh an Rialtas tiomanta do chur i bhfeidhm na Straitéise 20 Bliain don Ghaeilge agus lándáiríre faoi.

Dúirt an tAire Stáit go raibh dul chun cinn go leor á dhéanamh maidir leis an bpleanáil teanga, polasaí oideachais na Gaeltachta agus plean gnímh an Rialtais don Ghaeilge. Dúirt sé go raibh méadú mór chomh maith ar bhuiséad caipitil Údarás na Gaeltachta i mbliana.